Harties-bootramp: ‘Gemeenskap staan saam in tyd van nood’Die boot brand by Hartbeespoortdam op 19 November 2016 (Foto: Hartbeespoort Emergency Rescue Unit) Talle lewens is Saterdag gered toe die Hartbeespoort-gemeenskap in samewerking met nooddienste van die omgewing op ŉ noodkreet gereageer het en ŉ brandende partytjieboot op die Hartbeespoortdam te hulp gesnel het. Volgens Loanne Louw, woordvoerder van Hartbeespoort Emergency Rescue Unit (Heru), het dié redding daartoe bygedra om die lewensverlies as gevolg van die tragedie tot vier te beperk. Louw het gesê Heru is net na 14:00 om hulp genader nadat die boot, wat van die Kosmos-oewer af begin vaar is, naby aan die Broederstroom-oewer aan die brand geraak het. “Daar was verskillende groepe partytjiegangers op die boot en die skatting is dat daar soveel as 200 mense op die boot was.” Volgens Louw is Heru se span verdeel met een groep wat op die Broederstroom-oewer gekonsentreer het en die ander op die oewer by Kosmos. “Die SAPD se watervleuel was op die water besig met reddingsaksies terwyl private booteienaars gehelp het deur hul bote te gebruik om die passasiers na verskillende oewers van die Hartbeespoortdam te neem.” Die boot brand by Hartbeespoortdam op 19 November 2016 (Foto: NSRI) Jerry Bouwer, ook van Heru, het gesê dit het geblyk dat van die kleiner bote oorlaai is deur passasiers wat van die brandende boot gevlug het. “Dit was blykbaar toe een van dié oorlaaide bote omgeslaan het dat twee van die insittendes in die water beland en verdrink het. Op die Kosmos-oewer was lede van die publiek reeds besig om een van die drenkelinge se lewe te probeer red met mond-tot-mond-asemhaling en na ŉ ondersoek van Heru se span was dit duidelik dat daar niks vir dié slagoffer gedoen kon word nie. Sy is deur lede van ons span dood verklaar.” Volgens Louw is Heru kort daarna weer gekontak vir hulp waar lede van die gemeenskap verbete geveg het om nog ŉ drenkeling se lewe. “Volgens omstanders was dié vrou ongeveer 20 minute onder die water en na ŉ ondersoek was dit duidelik dat daar ook niks vir dié slagoffer gedoen kon word nie. Die derde drenkeling se liggaam is deur een van die bote na die oewer gebring.” Louw het gesê nadat partytjieboot na die Kosmos-oewer gebring is, is die dood van die vierde slagoffer in die toilet van die boot bevestig. “Vir Heru se span was dit duidelik dat die goeie samewerking tussen die nooddienste en die gemeenskap die omvang van die tragedie tot ŉ groot mate beperk het. Ons sê graag baie dankie aan die Necsa-nooddiens en die SAPD se watervleuel, sowel as elke lid van die gemeenskap wat ŉ bydra tot hierdie grootse reddingspoging gelewer het.”